khistorydata/jeongjo-sjw-relations huggingface dataset:
정조 24년
徐有聞以迎接都監言啓曰因黃海監司朴基正牒報勅行自持來縷緋疋數分定邑名已爲別單書入而所求之某房某疋不爲區別故更爲修報之意發關分付矣卽見更報則縷緋二十疋俱是上勅所求云矣敢啓傳曰知道
정조 24년
鄭尙愚以訓鍊都監言啓曰今此迎勅時各處定送校卒數爻竝單子書入之意敢啓傳曰知道
정조 24년
鄭尙愚以摠戎廳言啓曰今正月二十六日大駕詣慕華館迎勅時環衛軍因兵曹關本廳標下餘軍一百五十名別定將校十五人領付于禁衛營之意敢啓傳曰知道
정조 24년
左議政沈煥之箚曰伏以臣憃憒老劣固不足以知聖人然依近之久擩染之素得有以仰人倫之至而竊嘗有掩抑不敢言者恭惟我殿下淸萬化之本篤百行之源孺慕皇皇無樂乎千乘四十年如一日矣御黻冕之服則天顔爲之愀然聽鍾鼓之音則聖懷隨卽悽耳臨寶座而太息當玉食而靡甘堯天舜日雖入群工之詠歌金泥玉牒不許縟儀之鋪張無窮之思久益無止不洎之慟遠猶不匱擧周文灤水之禮追漢高新豐之圖置行宮而壯拱護之勢奉御眞而寓瞻依之誠誠與禮至卓冠百王而尙不足以少慰風樹之感暫伸暉草之報則傳所云至德要道通神明而感天地者卽惟在是是所以聖人之爲孝順於天地宜於神明敎化流通基命鞏固承明著作之林閎儒碩士之文章蓋亦不足以形容環東土方六千里喙息跂踵之倫孰不激仰而欽誦觀感而興孝也哉肆我皇天祖宗眷佑篤棐百祿來同三禮竝擧維億萬年泰山盤石之安其基自今而惟殿下達天之誠孝遇慶而彌新每一登筵承聆玉音區區私憂怵惕徊徨有不敢以暫刻弛心及夫半夜戒駕薄暮享園瞿瞿於奉斝之際僾僾於出戶之時焄蒿昭明沕然無間遂至明發齋殿曉辭仙寢頫伏露莎之上御袖汍瀾只任踰度之情罔念受損之戒小大焦遑自朝抵午誠以至性所發不能無過於中道也八鑾纔回宮蹕旋紆顧一宵望廟之筵怳三朝問寢之辰于斯時也苑樹有霜玉漏向闌伏惟聖心當作何抱臣於中宵繞壁泫然實無以爲懷猥隨諸臣之後仰請還內至於庭籲屢瀆僅得回聽煼灼之餘相告欣欣然也此際伏見聖敎下者有初二日慶禮不爲臨殿百官陳賀於春宮亦爲權停之命矣臣雖愚甚豈不知聖意之攸在而有國重事莫有重於冊儲三代盛際文獻未聞自漢之孝明始講御座策命之典有唐開元五禮其二曰嘉禮其儀五十第十八曰臨軒冊皇太子儀遂爲萬世之章程及至我朝聖繼神承憲度鴻朗最謹於封冊之節而穆臨法殿所以尊體貌也親宣冊印所以重典禮也典禮至重故體貌亦尊臣愚竊以爲孺慕卽聖上之至情典禮乃列朝之彝章至情固難於按住彝章不可以安徐則按禮而行是誠可已而不可已者若我太宗朝故事初非可引之例以殿下動法祖宗之盛德恐不待臣言而有所犁然也至於春宮賀儀之權停在己丑係是創有之事在今日不過如例之擧且況吉日載近和氣用遍瘖聾跛躃皆將造我班綴仰瞻九重之龍光擬效三呼之鰲抃則俯答輿情誕成吉儀豈或遲遲鄭重然乎哉伏願聖明深留三思渙發新命以重邦禮以尊國體千萬幸甚取進止答曰省箚具悉卿懇命賓之不欲臨軒冊印之傳於寢殿一則寓孺慕萬分之一一則述聖祖已行之典儀節雖似太簡其實自有精義矣仍傳于徐有聞曰此批答遣史官傳諭
정조 24년
庚申正月二十四日辰時上御便殿禮曹判書入侍時左副承旨鄭尙愚記事官金啓溫記注官金景煥記事官李存秀禮曹判書李晩秀以次進伏訖命書傳敎曰以予今日之孺慕若禮臨殿於冠儀之命賓贊與冊儀之傳冊印則於予心將安乎禮緣人情順於人情處合於天理且況公朝之禮雖有別於士家禮而娶婦之家三日不擧樂近世通用於公私向於禮判筵奏批以冠冊臨殿之更待下敎者良有以也冊印之先欲取見後留置以待蓋亦有深意存焉者監先有憲時萬時億政在於此昔我世宗大王授受之際我太宗大王於報平殿命內臣陪侍春宮而來乃於所御之內殿傳以大寶遂登九五之位堯命舜承是何等莫重莫大之典章而其禮之至簡猶如此此豈非予小子寤寐夙夜一心思欲仰述者乎來月初二日三加禮命賓冊儲禮傳冊時臨殿則皆安徐禮成後賀儀當竝爲於殿宮予何敢不受亦何可臨殿乎以權停禮爲之而春宮賀儀亦遵顯廟位儲時例以權停磨鍊事禮曹知悉擧行晩秀曰冠禮冊儲三度習儀兼爲事命下矣令日官池景喆推擇則今二十五日爲吉云以此日擧行而處所以冠禮處所爲之乎上曰依爲之命賓贊則雖不臨殿當於正殿行禮而明日習儀則只行冠禮習儀於集福外軒而冊儲節次旣欲於寢殿傳之習儀則安徐可也晩秀曰今番行禮時補階今日當排設矣上曰乙卯慈宮周甲進饌時所用補簷鋪板藏置者有之以此當自內用之矣晩秀曰敎命冊印例於內入內出時都監都提調以下各具朝服自都監奉于彩輿轎輦繖扇等儀物同爲陪進冊印則內入看品內出後安寶權安於正殿矣今番則有內入內出節次安徐先爲取覽之敎以何日擧行乎上曰明日卿等依筵敎陪進可也竝出擧條仍敎曰都提調以下以黑團領陪進也上曰一提學入侍賤臣承命出傳與檢校提學鄭民始偕入進伏上曰俄下傳敎卿已見之乎民始曰臣纔見之而慶禮之不爲臨殿賀儀之亦用權停聖意所在非不仰認其在事面實有欠於尊體貌之道矣上曰一則寓予孺慕一則仰述舊章予則曰自有精義矣仍敎晩秀曰習儀旣定於明日服色則已例果何如耶晩秀曰皆以黑團領爲之云矣上曰參班百官庭除若難容則當觀勢置之而如可參班則預爲各別嚴飭三品以下東班則吏議押班西班則前吏議押班蔭官則曾經正人押班俾無紛雜之弊而師傅不可不參班承旨書報遠接使明日勅行差晩使之來到於弘濟院而左相習儀罷後使之進去也仍命書傳敎曰文侍從及武邊禦以上蔭牧府使被謫蒙放及奪告身以下罪名竝蕩滌令該曹口傳付軍職使之參班又敎尙愚曰徽旨牌馬牌問安牌皆令重臣尹師國書之而軍士房看檢刻之也尙愚曰水原判官金思羲奉器觥來到闕外云矣上曰弘化門開門使之入來親呈也思羲入來跪進器觥尙愚受之以獻命退諸臣以次退出
정조 24년
行都承旨閔台爀坐行左承旨李書九坐直行右承旨李益運坐直左副承旨鄭尙愚坐右副承旨徐有聞坐同副承旨趙弘鎭坐注書洪奭周仕金啓溫仕直事變假注書尹致永別入直
정조 24년
傳于鄭尙愚曰明日出宮門路以協陽門爲之
정조 24년
以工曹參判李翊模狀啓兼贊善宋煥箕今二十五日登程計料臣亦留待隨往緣由馳啓事傳于李書九曰企企之餘聞欲登途而發程在於今日欣喜萬萬春寒尙峭隨意安心作行之意傳諭事回諭
정조 24년
以忠淸監司金履永狀啓兼贊善宋煥箕今二十五日發行上去沿路供饋之節嚴飭各該邑緣由馳啓事傳于李書九曰沿路道臣守臣處供饋凡百各別加意爲之事嚴飭下諭
정조 24년
李書九以迎接都監言啓曰卽接遠接使移文則勅使上來時沿路開閉門不爲放砲以囉鼓代行云矣取考各年謄錄則勅使入京後在館時開閉門或以放砲或以囉鼓或以吹打而今番勅使到北作門後旣用吹打則在館時開閉門亦當除放砲以吹打爲之以此擧行何如傳曰允
정조 24년
李書九以迎接都監言啓曰卽接遠接使移文則勅使齎來賜物到弘濟院別定差使員陰竹縣監李宗恢先送都監云矣賜物今纔來到而闕門已閉姑爲照數封置於都監待開門呈于承政院之意敢啓傳曰知道
정조 24년
李書九以迎接都監言啓曰卽接遠接使移文則勅使入京軍令以卯初書出云矣敢啓傳曰知道
정조 24년
李益運以禁衛營言啓曰今此迎勅擧動時郊館環衛軍摠數單子自本營已爲啓下而及承御營廳隨駕置之之命自該廳將官將校京鄕軍兵加數定送故原單子中改付標以入之意敢啓傳曰知道
정조 24년
都監都提調李秉模提調洪良浩洪檍李晩秀等疏曰伏以皇穹默佑景運方來王世子三加受冊之禮吉日漸邇祥風慶雲輝暎三殿喜氣歡聲洋溢八方臣等無似猥承筮賓之寵獲參董工之列日相與延頸跂足以待縟儀之成昨伏奉傳敎有宣冊寢殿賀儀權停之命殿下一言一動無不合天則順人心群下之所莊誦鑽仰而今日之敎臣等竊以爲過矣惟我殿下道法堯舜行躬曾閔三朝之禮寓諸羹墻五旬之慕通于神明蓋天人性命之學禮樂聲明之治集千聖而冠百王者一皆本之於根天之聖孝籩豆不足展誠也琬琰猶未致隆也靡日而不瞻靡月而不覲靡歲而不行幸風樹之感霜露之愴寤寐瞿瞿無樂南面二十載如一日迺者三元令節大禮誕定主鬯之位號增重承華之儀文煥新從此宗社萬億年無疆之基泰山而四維之矣所謂一人有慶兆民賴之而惟殿下遇喜而孺慕冞切隨處而聖懷無窮三日拜園寒宵齋殿陪駕籲庭之諸臣不忍仰視特其著於外者耳自元日以來宵衣明發行且月已弦矣殿下不自覺其玉體之致損臣等之登筵所瞻而國人亦安得盡知也由是也故儀物則一從簡易工役則務極省約體乾坤久大之義遵寧考燕翼之謨前後諄諄之敎臣等奉行惟謹而今玆冊賀二禮是何等有國之大典章也稽之三代太子生而位已定雖無封冊之文獻而端冕見於南郊其禮固已重矣觀於康叔之誥文侯之命爲公爲侯天王必親錫策則況於儲位乎冊儲之典昉於漢盛於唐而宋朝最重親冊天子御大慶殿左輔傳冊右弼讀冊著爲成憲其儀秩然皇朝有會典國朝有五禮儀損益歷代之文會通一王之制而至於冊儲則實倣唐宋故事惟臨軒親冊命使發冊視尺衣之長而異同焉惟我王世子寶齡漸周星紀睿質儼若天成采齊之趨阼階之陞動中禹度不待師保政宜法殿大庭親宣寶冊軒懸而節其拜跪仗衛而賁其威儀以昭天地祖宗之景貺以尊百官萬民之視瞻而乃於燕寢便殿卽席授之黼座不設鹵簿不備異王朝應行之典用家人至簡之儀三代無是禮也漢唐宋無是禮也皇朝我家亦無是禮也無是禮而行是禮者聖人之義起也百世之下論今日之事者孰不深感絫歎於聖志之所存聖孝之所推而臣等終以爲過矣書曰以義制事以禮制心殿下則以不臨軒爲精義而臣等則以爲臨軒然後可以合於義也殿下則以緣人情爲禮本而臣等則以爲如禮然後可以制其心也又曰罔不在厥初命哲命吉命者天之命也陟降之命也殿下安得不光大其事以承其申命用休耶詩曰武王豈不仕貽厥孫謨殿下縱欲因莫重之禮而寓不匱之思獨不念於萬於千丕顯丕承者乎聖敎中追述聖祖之意臣等尤愚不敢知也英廟冊儲時禮儀大備史氏書之永基我重熙累洽之宏謨大業則殿下之所遹追而祗承者其在斯歟其在斯歟至若賀儀則殿宮當受賀予何敢不受殿下旣言之矣今以權停行禮與不受何異漢元年長樂宮成受群臣朝賀綿蕞之儀尙傳爲美事況冊儲慶禮卿士抃於朝商賈歌於市農夫舞於野婦孺輿儓喑聾跛躃莫不欣欣然相告而賀則華封三祝呼嵩千歲殿下安得而辭也而春宮坐堂之賀自開元禮已行之國朝封冊未嘗或停方當元服初加冊印旣進之後滿庭簪紳之與覩盛儀者不得伸鰲抃之誠則揆之人彝天理果何如也習儀在卽微忱倍切猥具聯疏仰徹崇聽伏乞聖明穆然三思亟降明命親冊受賀之儀一依邦禮擧行以重千一之大慶以答億兆之群情千萬不勝大願臣等無任云云答曰省疏具悉卿等之懇左相箚語卽卿等之語而其批亦言予意寢殿傳冊禮簡而意眞且況我聖祖攸行予小子欲述之耳卿等庶知予意
정조 24년
庚申正月二十五日辰時上御便殿右副承旨入侍時右副承旨徐有聞記事官金啓溫記注官承膺祚記事官李存秀以次進伏訖命書傳敎曰大臣閣臣文任入侍賤臣承命出傳上曰師傅及春桂坊中閣臣肅拜後登筵可也世子師李秉模等以次入呈肅拜單子肅拜訖領議政李秉模左議政沈煥之右議政李時秀大提學洪良浩檢校提學鄭民始弘文提學黃昇源藝文提學李秉鼎檢校直提學李晩秀原任直提學鄭大容檢校直閣徐榮輔原任直閣金祖淳檢校直閣沈象奎直閣金近淳檢校待敎李存秀以次陞殿進伏訖秉模等曰日吉辰良習儀將行下情慶抃曷有其極此時聖體若何上曰一樣矣晩秀曰命名命字吉日今日爲吉云矣上曰今日當爲之矣出擧條命書傳敎曰定名定字亦依予冠禮時例當命名命字該曹知悉有聞曰定名時六曹亞堂以上館閣諸臣當爲牌招乎上曰六曹亞堂以上之會賓廳議定以入本是古例而在予定名時先朝只召大臣文任親自命名今番亦欲以易簡之義仰述先朝故事矣仍敎曰禮房持紙筆以授領相也有聞承命取紙筆以授秉模上曰今此定名欲以玉邊字爲之而大抵定名之際字之易知者難於諱避字之難曉者涉於隱僻予意則玉邊公字似爲恰好而且昔宣廟朝御諱日邊公字本是字書之所未載而中華使价皆稱其恰好遂至添入於韻譜字書今此所定之字偏傍旣相符合而考之字書其音則洪其義則美玉以音以義可謂盡美卿等之見何如秉模曰音義俱爲恰好臣不勝慶抃矣煥之曰定自宸衷盡美盡善臣何敢贊一辭乎時秀曰字義甚好伏不勝忻祝之至矣良浩等曰此實宗社無疆之福臣等更無他見矣上曰僉意旣同以此爲定而定字亦當於今日爲之大抵命字之法亦宜顧名而命名之字旣以美玉爲義玉字偏傍亦含王字之義蓋物之中玉爲最貴人之中王爲最尊玉爲物中之至寶而王者之位亦爲聖人之大寶故曰天地之大德曰生聖人之大寶曰位承天地之命而居大寶之位其道在乎至公以公字寶字爲定實合於表德之義而取諸一人元良萬邦以貞日月光華弘于一人之義則寶字之上或加以元字或加以弘字爲好何字爲尤好耶秉模等曰聖敎中三字皆恰好臣等不敢的指一字矣上曰予見亦不能取捨卿等第各陳所見也秉模曰臣意則三字之中公字似尤好矣煥之曰弘字亦盡美矣時秀曰三字莫不有精義而元字尤似恰好矣上曰文任諸臣之意何如良浩曰元字似尤好矣民始曰臣意亦然矣昇源曰公字元字俱好而元字似尤盡美矣秉鼎曰臣則以公字爲尤勝矣上曰領相之言旣如此當以公字爲定矣命秉模書之秉模承命書之讀奏後以授晩秀晩秀曰王世子定字議定後原單子禮曹正郞奉盛于龍亭具儀仗鼓吹奉安于禮曹乃是舊例今番亦依此爲之乎上曰予之定名也昔我寧考命名之定字亦爲書下今亦遵用且予之定字單子安于宙合樓今番亦依此爲之而禮判旣是閣臣慶禮日陪進此後以此定式可也出擧條仍命退諸臣以次退出
정조 24년
庚申正月二十五日午時上御便殿禮房承旨入侍時右副承旨徐有聞記事官金啓溫記注官承膺祚記事官李存秀檢校提學鄭民始檢校直提學李晩秀原任直閣金祖淳以次進伏訖民始等曰朝晝異候聖體若何上曰夜行告由祭於太廟以今予心其何能寐乎不能脫衣以至明發矣勅行明將入城未知何以酬接得過也晩秀曰定名定字有書入東宮之例矣今日當書入乎上曰依卿所奏也晩秀曰冊印與敎命今方奉安于幕次而都相纔已出去守直等事何以爲之乎上曰何必守直卿或入來則時時奉審好矣晩秀曰春桂坊入直當於冊禮後爲之乎上曰更待下敎可也上曰標信今日當畢造乎晩秀曰似當侵夜矣上曰以迎勅多有擧行事左承旨右承旨牌招追省記事分付賤臣承命出傳仍命退諸臣以次退出
정조 24년
大駕詣慕華館入幕次後內閣政院玉堂藥房口傳問安答曰知道還詣仁政殿入幕次後內閣政院玉堂藥房口傳問安答曰知道還內後內閣政院玉堂藥房朝廷二品以上六曹堂上大司諫口傳問安答曰知道
정조 24년
李益運啓曰司僕內乘來言捲窓毛帳取稟傳曰毛帳捲三窓
정조 24년
兵曹口傳政事大護軍徐龍輔單付
정조 24년
大司憲前望單子入之徐邁修落點
정조 24년
閔台爀啓曰臣台爀今日方物封裹進去下直之意敢啓傳曰知道
정조 24년
傳于徐有聞曰明日出宮門路以協陽門爲之
정조 24년
李書九啓曰明日大駕詣館所入小次後王大妃殿惠慶宮問安何承旨進去乎敢稟傳曰同副承旨進去
정조 24년
傳于徐有聞曰安州禮單改色事分付該曹卽爲擇送道臣處使之及期換置
정조 24년
傳于徐有聞曰勅行凡事義州小通事等之效勞者多分付迎接都監行會箕伯處此後勅行通事之擧行勤幹而次數最多者略依久勤例令灣府別般陞差以爲定式之地自今番依此爲之而捧成冊者依判下亦令都監施賞後草記
정조 24년
吏曹口傳政事以李祖承爲漢城判尹
정조 24년
徐有聞以迎接都監言啓曰勅使所齎來賜物各色緞五十疋呈于承政院之意敢啓傳曰知道
정조 24년
徐有聞以迎接都監言啓曰勅使入迎恩門幕次後以酒果饌品各一盤傳給兩勅而通官及跟役等處亦以酒肴分饋之意敢啓傳曰知道
정조 24년
徐有聞以迎接都監言啓曰勅使到紅箭門家丁十七名使之落後先入館所矣敢啓傳曰知道
정조 24년
徐有聞以迎接都監言啓曰勅使館所茶啖依例排入之意敢啓傳曰知道
정조 24년
徐有聞以迎接都監言啓曰勅使歇所茶啖入饋之意敢啓傳曰知道
정조 24년
徐有聞以迎接都監言啓曰兩勅前以酒肴各一盤傳致則略加下箸後以爲賜饌體重入館所後持來此床云故分付該院待勅使入館所後傳致之意敢啓傳曰知道
정조 24년
徐有聞以迎接都監言啓曰勅使出敦化門後依例吹打則副勅以爲入來時用吉服行禮故雖爲吹打而旣是二十七朔之內則禮罷之後不可作軍樂卽令停止云故依其言停止之意敢啓傳曰吹打係是軍用我國禮意如此之意據理言之送勅時依例擧行開閉門亦依此爲之但當依此擧行何可煩稟譯官處嚴飭此後此等不緊草記莫或輕先爲之可也
정조 24년
傳于徐有聞曰勅使前導吹打例於闕外止螺彼人等雖辭之依例擧行之意路中下敎則不爲更稟徑先止螺者萬萬駭然勅行雖令止之旣有下敎則例當來稟以待發落而不此之爲自初喧譁專在訓局吹打手騎馬當該訓將所當重勘姑爲參酌爲先從重推考
정조 24년
徐有聞以迎接都監言啓曰勅使入來館所矣敢啓傳曰知道
정조 24년
趙弘鎭啓曰臣弘鎭承命馳往館所問安則上勅以爲治途坦夷乘轎安穩館舍精潔飯膳佳美休息平善而又遣近侍有此存問不勝感謝云副勅以爲旣蒙厚待便穩休息而侵晨勞動之餘上候若何又遣近侍存問至此感謝無已云矣敢啓傳曰知道
정조 24년
徐有聞以迎接都監言啓曰通官等賜茶床分入各房之意敢啓傳曰知道
정조 24년
徐有聞以迎接都監言啓曰首譯以大臣名帖及都監堂上名帖先呈後請行見官禮則名帖竝還送見官禮停免而副勅以爲大臣及都監堂上姓名以小紙書來云故依其言書給之意敢啓傳曰知道
정조 24년
徐有聞以迎接都監言啓曰勅使旣入館所各色郞廳輪回直宿之意敢啓傳曰知道
정조 24년
徐有聞以迎接都監言啓曰卽者差備譯官來言上勅與副勅率通官二員及家丁三名共登明雪樓云矣敢啓傳曰知道
정조 24년
徐有聞以迎接都監言啓曰副勅率家丁三名往上勅房仍與上勅率房守八名共登山亭云矣敢啓傳曰知道
정조 24년
徐有聞以迎接都監言啓曰卽下傳敎內勅行凡事義州小通事等之效勞者多分付迎接都監行會箕伯處此後勅行通事之擧行勤幹而次數最多者略依久勤例令灣府別般陞差以爲定式之地自今番依此爲之而捧成冊者依判下亦令都監施賞後草記事命下矣謹依傳敎勅行時義州小通事之擧行勤幹次數最多者令該府依久勤例別般陞差仍爲定式施行而自今番勅行爲始之意發關分付於平安監司李泰永處今此上來小通事中二次以上十七名各木一疋初次九名各布一疋依成冊判下施賞而以傳敎內辭意一一布諭之意敢啓傳曰知道
정조 24년
李益運以兵曹言啓曰今正月二十七日館所擧動時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓將率步軍八哨馬軍二哨爲先後廂禁軍三番隨駕挾輦軍一百名槍劍軍三十名爲之其外留營留陣扈衛軍官有廳軍官竝除之可也
정조 24년
李益運以刑曹言啓曰當該排設房司鑰爲先出付攸司照律定配事榻前下敎矣依下敎當該司鑰尹昌烈咸鏡道端川府定配所卽爲押送之意敢啓傳曰爲先收贖可也
정조 24년
軍威縣監朴吉源疏曰伏以臣卽一庸碌賤品耳通籍以來濫荷洪造出入三司居然十年涯分已踰意望亦足不敢復爲榮進之計而不意本邑擇差之命遽及臣身自顧譾劣已極愧悚及登前席至承奬諭臣聞命感激措躬無所只欲殫竭駑鈍以效塵刹之報而逮夫到官未幾遽遭橫逆之來聲罪狼藉擬律深重臣於是不覺寒粟之遍體也幸賴天地之仁獲免嶺海之典繼而有外補施行之命官秩自如嚴敎復降臣逃遁不得僶勉在官者今亦閱歲于玆矣民社之責不輕而重罪累之蹤益覺難安而仰感恩私無階報答惟期隨處盡分殫心奉公不負我聖上眷庇之盛念而其奈材拙年衰觸事憒憒何哉噫本縣以如斗小邑介在路傍土瘠而民貧役煩而賦重一境俱困百弊隨生比之人身蓋無一毛一髮不受病者究其弊源專由於軍額穀摠之太多也前縣監臣具得魯已疏陳其弊臣不敢更事煩聒而軍額則幸蒙聖上軫恤之德自營門移送納布軍二百十一名於各邑之故頗得釐正庶免冤徵之弊而至於還弊則得魯疏中猶有未及詳陳者玆敢據實枚陳以煩崇聽惟聖上少垂矜察焉往在丁未臣待罪河陽時道臣故參判臣金光默以本邑還穀虛留事差臣査官使之覈實其時反逋已一千八百餘石蓋自丁未以前已有反逋而亦不知始於何年本邑還弊臣固知之久矣及叨是任考閱穀簿則當初穀摠比戶摠十倍其數一戶所受多或至數十石至於殘獨亦不下四五石一値歉歲不能準捧年年未捧之以已捧磨勘者逐歲加耗遂至一萬一千二百十七石零之多豈最初反逋至於此數耶得魯陳疏後戊午所捧各穀爲二千四百四十四石零而吏逋爲二千三百四十三石零民反爲百石零而仍未捧入千七百七十三石零以三年分捧已有定式今年當捧爲二千九百二十四石零而吏逋則再昨年已捧之數幾過其半事當逐戶捧三分之一以充其數而民反六千七百六十餘石之中流亡絶戶之名下載錄者米爲一千四百二十石零太爲一百三十九石零租爲一千一百四十八石零小豆木麥各一石零通計各穀合爲二千七百十石零此皆年久流絶指徵無處者勢將有族者族徵無族者鄰徵然後可以準捧而顧今荐饑之餘幸逢稍豐大小民情頗有奠居樂生之意而公債私負身布國穀僅僅了畢比如瘡痍之甫起便同强弩之末勢若於此際又以不知年條之鄰族舊還侵徵於此輩則不但民力之已窮將見樂歲之爲苦也臣左右思量計無所出乃於時存戶下分數排比仍以吏奴逋充數捧納事雖苟艱勢有所不得已也第伏念今年則幸賴年穀之豐登方便區劃以充分年之數而其所未捧尙爲五千八百四十餘石而流絶戶下之載錄穀數幾乎半之今年明年必欲準捧乃已則雖使有智慮者當之徵之鄰族之外更無他道唉彼小民終年作苦及秋所獲厥數無多雖値稍稔之歲未及官府之納糴已見缾罌之告罄侵徵鄰族鞭撻黎庶非但有所不忍其勢終必至於流離渙散莫可收拾之境此誠一邑民瘼之中第一難矯而亦非自下擅便者也臣雖極愚昧亦知國穀事體之至爲嚴重雖流亡絶戶之年久舊還今何敢直請蕩減而第臣屢叨館職頻登筵席伏覩我殿下軫恤元元之盛德至意溢於絲綸之間臣嘗欽仰讚歎之不暇玆敢仰恃聖上如傷之念備陳闔境難支之弊伏乞聖明俯察微言特降恩音流絶舊還許令蕩減其餘三千一百三十石零依前定式亦使分兩年捧納以紓一分民力俾一邑生靈獲免顚連之患是臣區區之大願也噫戎政有國之大事也故每年有歲抄歲末焉式年有改案焉十年有改都案焉蓋其法意嚴密似無奸僞而但磨勘之際必有情債所謂情債云者不過爲吏輩紙筆之資而近年以來京外吏屬看作利竇巧爲名色徵索多端收斂無藝逐年轉加殆無限節臣之再叨嶺邑不過十年餘而其間情債之增加有倍於前矣此已軍民切骨之冤而至於今年則歲抄歲末改案都案數朔之內次第擧行京司各營磨勘者凡四次所謂軍籍如印一板而每當一番磨勘輒有一番情債其所徵斂皆出軍民其爲弊可勝言哉在昔辛亥故相臣兪拓基故豐原府院君臣趙顯命之相繼按道也以軍政磨勘時情債防禁事啓聞朝家文報備局著爲節目頒之列邑使之永久遵行矣今其法不幸中廢而所頒節目則尙或有流傳於列邑者故臣取考其節目則各邑納布之軍不待歲抄隨闕塡代付以黃簽修其成冊卽報于所管各營而不送色吏只使持者往呈則又自各營磨準付標後不爲專人因便上送于京司蓋自列邑報于各營而只送持者自各營送于京司而不爲專人者欲防徵索之弊也其立法之意簡略精密可以行之無弊而仍廢不行者蓋京外吏胥惡其害已而去之也臣未知此法行之幾年廢於何年而古大臣爲民除弊之良法美制乃爲小吏輩所操縱而中廢不行者豈不可惜也哉顧此一事非獨一邑之弊卽一道軍民莫大之弊而適於今年臣目覩爲弊之多端敢此附陳伏乞聖明將臣此疏下于廟堂使與道臣往復商確從便立法以爲一道軍民除弊之地焉臣於赴任之初擬上一疏以陳上項二事之弊而人言罔極情地危蹙不敢以文字瀆擾者久矣今幸三政已畢歲籥又新臣若趑趄前却終始隱默不以上聞則是臣上負國恩下孤民情適足爲罪上添罪之端玆敢不避鈇鉞之誅仰干黈縷之聽猥越之罪益無所逃伏乞聖明恕其僭妄而特賜裁察焉臣無任云云省疏具悉如爾言則數千石蕩減能爲該邑民人蘇瘼之大嶺顧何惜乎卽令廟堂取爾疏指一抄出草記軍丁磨勘之弊故相兪拓基趙顯命磨鍊登聞之節目何以中廢乎亦令廟堂卽爲詳問道伯竝與節目使之上送然後爾疏粘後回啓以爲爾邑與諸道蘇弊之地
정조 24년
庚申正月二十六日卯時上詣慕華館迎勅擧動入侍時行都承旨閔台爀行左承旨李書九行右承旨李益運右副承旨徐有聞同副承旨趙弘鎭記事官洪奭周金啓溫事變假注書尹致永記注官金景煥承膺祚檢校直提學李晩秀檢校直閣徐榮輔沈象奎直閣金近淳以次侍立通禮跪啓外辦上具翼善冠衮龍袍乘駕轎出宣化門協陽門肅章門進善門敦化門仍進發出崇禮門大駕至慕華館降轎御幕次勅使將至上出次敎曰北邊布帳使之撤去則何不卽爲擧行乎仍命當該司鑰令攸司科治出駕前下敎勅書上龍亭通禮啓請鞠躬上鞠躬興平身上曰北作門止螺然後例爲還宮出送宣傳官使卽止螺也仍命館伴金文淳戶曹判書李在學迎接都監郞廳柳畊入侍遠接使徐龍輔京畿監司徐鼎修呈入來肅拜單子肅拜訖竝命入侍敎畊曰勅使入幕次後雜人各別嚴飭而茶啖供饋時每多喧聒云益加痛禁使彼知有我國紀綱可也仍敎書九曰卿則落後勅使入城時與兵判各別禁雜也敎龍輔曰善爲往返而勅行沿路所聞亦何如今行殆同倍道上副勅能不致訝而上勅年老亦無勞憊之意耶龍輔曰別無致訝而上勅越江以後謂添感冒難以趲程云故僅僅護行無事得抵矣沿路所聞別無可言而行中凡事專委副勅主管云矣上曰贈給一事朝議皆以爲雖元禮單不可擧論云卿則旣與勅行上來必聞通官輩動靜卿意則以爲何如龍輔曰安州禮單贈給時彼以却之不恭爲言卽爲領受且以爲咨文中雖有該國吉慶之語而今此配天在貴國同慶之義亦豈非吉慶云彼旣如是爲言則此亦無可拒之辭且副勅之爲人異於昨年之恒傑似不至於非義妄干而至於定例元贈則彼皆以必當贈給知之矣上曰諸議皆以爲不可贈給云別求請之屬雖不可擧論而元禮單如可闊狹則入城後與諸大臣都監堂上更以沿路所聞見及卿之意見指一爛商以爲決定之地好矣仍敎曰以禮單事自多與儐臣相議而儐臣方帶臺職似爲難處矣右議政李時秀曰勅使在館之時遠接使自不無擧行之事而時帶臺職多有相妨大司憲徐龍輔今姑許遞仍令該曹口傳付軍職何如上曰依爲之前望單子入之待下批牌招察任出擧條仍乘轎進發入崇禮門敦化門進善門仁政門外降轎乘輿入仁政門御小次敎曰百官使之整齊而近來班儀極爲錯雜申飭三司侍臣自大臣以下不如儀者另加糾察還內時直於駕前發啓論勘事分付少頃勅書入仁政門上出次鞠躬勅書奉安殿內後上行禮陞殿受勅如儀仍由殿南西夾門降自西階勅使亦入東階幕次上曰此門外例設小次何不排設耶問于該司鑰也有聞承命出問回奏曰習儀時以香室大廳爲幕次樣擧行云矣上曰此豈成說乎擧行極駭然矣命書榻敎曰當該排設房司鑰爲先出付攸司照律定配仍敎曰幕次旣不設予當先入殿內御前通事往請兩勅可也仍詣殿內御前通事沈象奎徐有聞譯官通事金在和尹春咸等往請勅使上副勅自殿東夾門入上命通事往傳請行拜禮兩勅辭不敢當再請後回奏曰願行揖禮矣上曰拜無交拜之禮則揖亦不可以交揖主人先揖大人答揖以此更傳也仍敎有聞曰爾則往傳副勅也象奎等往傳訖又敎曰一時竝揖亦涉欠敬先揖上勅上勅答揖次揖副勅副勅答揖此意亦往傳也揖禮畢請就椅上就椅勅使亦就椅大臣諸臣進伏仍命象奎等行問上候節次竝問諸王貝勒安否訖上曰皇詔擬趁上等吉日奉覽故未免兼程合大人必多驅馳之勞不勝歉歎此意往傳也象奎等回奏曰沿路作行別無勞憊云矣上曰高宗純皇帝升配天壇實是莫大之盛禮慶抃之餘不勝愴感至於小邦視同內服有此使華之儼臨感戴尤切以此往傳也象奎等回奏曰今此布告之典他國則無之而至於貴邦則皇上視同內服有此遣价及承所敎還切感激云矣上曰小邦凋殘僉大人奉命之行一路接待不能成樣其在主人之心歉愧甚矣此意往傳也象奎等回奏曰沿路供饋等節極其豐腆行李穩便不勝感謝云矣上曰僉大人銜命遠辱在小邦榮輝極矣仰體皇上三節停賀之旨雖不得如禮備宴數器茶果略爲備待請行茶禮也象奎等回奏曰依敎爲之云矣仍行茶禮上曰通官以下賜茶何如勅使曰依敎爲之好矣上敎書九曰承旨一人出去殿門外通官輩使之列坐月臺下叩頭後賜茶也茶禮罷後上敎書九曰副勅是德保之子云然乎書九曰果然云矣上曰先公在禮部時爲小邦多有宣力之事至今銘感今見大人怳接典刑尤不勝奇幸以此往傳副勅也有聞回奏曰語及先故不勝感謝云矣上曰上勅年老驅馳之餘想益勞憊別爲致意也上勅答以不知爲憊上曰僉大人跋涉勞動勢難久坐而館宇凡節雖皆檢飭寧不齟齬惟願善加調護明當躬詣館所更探起居矣象奎等回奏曰吾輩則無所憊而國王終日勞攘又承明日躬臨之敎尤用不安云矣上曰旣有薄茶請更進一爵勅使曰依敎命更進茶罷兩勅告歸館所上出殿門至階上勅使至階上送至仁政門外勅使辭請還內上乘輿兩勅乘轎以出上命史官出敦化門外問安致永承命出領議政李秉模等進前曰半日勞攘聖體若何上曰今朝則神氣差勝矣秉模等曰雖伏承差勝之敎而早朝動駕下情不勝憂慮明日則差晩出宮臣等之望也上曰勞攘則一也何有早晩行氣則反復勝矣仍命進御忍冬飮一貼煎入出榻敎仍由肅章門協陽門宣化門還內諸臣以次退出
정조 24년
行都承旨閔台爀坐行左承旨李書九坐直行右承旨李益運坐直左副承旨鄭尙愚坐右副承旨徐有聞坐同副承旨趙弘鎭生注書洪奭周仕金啓溫仕直事變假注書尹致永別入直
정조 24년
大殿王大妃殿惠慶宮中宮殿內閣政院玉堂口傳翌日問安答曰知道大殿朝廷二品以上六曹堂上大司諫翌日單子問安答曰知道大駕詣館所入幕次後內閣政院玉堂藥房口傳問安答曰知道王大妃殿惠慶宮遣承旨問安答曰知道還宮後內閣政院玉堂藥房口傳問安答曰知道
정조 24년
藥房都提調李時秀提調李秉鼎副提調徐有聞啓曰郊館迎勅半日勞動伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 24년
徐有聞啓曰來初一日輪對日次而穆陵忌辰祭正日相値頉稟之意敢啓傳曰知道
정조 24년
李書九啓曰行護軍李章漢館所問安進去下直之意敢啓傳曰知道
정조 24년
傳于趙弘鎭曰上使留待
정조 24년
傳于李益運曰侍衛軍兵毛具
정조 24년
李益運啓曰司僕內乘來言捲窓毛帳取稟傳曰捲三窓毛帳
정조 24년
傳于李益運曰進賀上使入侍
정조 24년
李書九啓曰行護軍李章漢馳往館所問安則上副勅以爲連遣宰臣有此俯問不勝感激云矣敢啓傳曰知道
정조 24년
吏曹口傳政事伴送使單韓用龜今超資憲陞差事承傳
정조 24년
李書九啓曰今此郊外送勅時接見說話依例書入而或不無未盡處令廟堂增刪以備睿覽何如傳曰允
정조 24년
徐有聞以迎接都監言啓曰卽者差備譯官來言上副勅各進呈名帖故出付差備譯官卽爲入呈之意敢啓傳曰知道
정조 24년
徐有聞以迎接都監言啓曰上副勅書本次雪花紙各二十張入給則上勅領受後更求筆墨故亦爲入給而副勅則以爲旣有持來之紙不必用此云仍爲還送矣敢啓傳曰知道
정조 24년
徐有聞以迎接都監言啓曰副勅所製五言律詩卽爲模寫今方飜刻畢役後揭板於明雪樓而原本入呈承政院之意敢啓傳曰知道
정조 24년
徐有聞以迎接都監言啓曰卽者差備譯官來言上勅率家丁一名房守一名登山亭云矣敢啓傳曰知道
정조 24년
徐有聞以迎接都監言啓曰通官跟役等賜茶床分入各房之意敢啓傳曰知道
정조 24년
李書九以吏曹言啓曰伴送使韓用龜時無職名令該曹口傳付軍職何如傳曰允
정조 24년
兵曹口傳政事大護軍韓用龜單付
정조 24년
徐有聞以承文院都提調意啓曰今此勅使齎來配天詔書一道勅書一道提調一員陪進奉安于禮曹奉安閣後仍行春奉審之意敢啓傳曰知道
정조 24년
閔台爀以戶曹言啓曰安州禮單改色事分付該曹卽爲擇送道臣處使之及期換置事命下矣安州中路問安中使齎去禮單上副勅前各紅紬五疋綠紬五疋藍紬五疋白紬五疋白苧布五疋白木綿十疋豹皮一領鹿皮一張靑鼠皮五張彩花席三張霜花紙十卷白綿紙三十卷黃筆十五柄油煤墨十五笏浮椒二斗四尺袋一件螺鈿煙竹三箇樻枝三一百匣依定例數各別擇品堅封下送於該道道臣使之運置安州待勅使回還時改色入給之意敢啓傳曰知道
정조 24년
李益運以備邊司言啓曰勅使回程已定期日例贈物種當遵高宗純皇帝諭旨定例入給而向來咨文後恐有違於皇旨猶未完定矣觀於勅行凡事似無拘於咨文之意其在我國之道亦不必以違越皇旨爲慮無論受與不受此則在彼之事別無損益於事面遵照乾隆丁巳定例擧行之意分付迎接都監何如傳曰知道
정조 24년
李益運以扈衛廳大將意啓曰今此動駕時扈衛軍官等闕門把守旣有置之之命則宣傳官之誤傳信箭扈衛別將之誤爲祗受者均有不審之罪而當該宣傳官自兵曹論勘矣當該別將亦不可不論扈衛別將金聖和閔修益竝令該府拿問處之何如傳曰允
정조 24년
庚申正月二十七日辰時上詣館所擧動入侍時行都承旨閔台爀行左承旨李書九行右承旨李益運右副承旨徐有聞同副承旨趙弘鎭記事官洪奭周金啓溫事變假注書尹致永記注官金景煥承膺祚檢校直提學徐龍輔李晩秀檢校直閣沈象奎直閣金近淳以次侍立通禮跪啓外辦上具翼善冠衮龍袍乘轎出宣化門藥房都提調李時秀進前曰昨日勞動之餘夜來聖體若何上曰一樣而乾嗽之症頗苦劇矣有聞曰請診啓辭未及承批何以爲之乎上曰以知道書出也有聞承命書之上曰上使入侍賤臣承命出傳與進賀上使具敏和偕入侍立上敎敏和曰卿於今年又爲此役矣須善爲往返也渡江日子從速爲之而勅行還歸之前先期入抵爲好可無窘束之慮否敏和曰昨年進賀亦於勅行復命之前二日入抵今番亦當急速入去矣命敏和先退敎時秀曰今番彼我使价及道臣行部之應爲來往者統計爲二十餘次支待供億之際西民之貽弊不言可想若以副价兼差伴送之役則國體雖似苟艱事面至爲便好庶可爲除弊之一端從當問於諸大臣處之而卿意則以爲何如時秀曰如此則事甚簡便矣仍進發出協陽門肅章門進善門敦化門至館所中門外降轎乘輿至幕次小門外降輿入幕次命書九與譯官金在和尹春咸入侍敎曰爾等持御帖往傳兩勅仍致欲見之意也在和等奉御帖而往少頃還奉御帖回奏曰御帖則不敢受少間當面致固辭之意云矣上曰爾等於今行可謂勤勞矣驅馳作行日或爲百七十里而皆能無事趁站爾等之效勞如此豈無酬勸之典乎今番行中任譯欲竝加資而其中亦必有不願之人卽爲抄出以入其不願陞資者亦爲區別書入也仍步出幕次門外乘輿至宴大廳南正門外降輿由正門詣宴廳門內上副勅立於門內東邊上曰接見時例有讓路之儀通事往傳也御前通事沈象奎徐有聞金在和尹春咸等往傳勅使請先登勅使固辭凡三讓勅使請同升上升自西階勅使升自東階上詣廳內命通事往傳請行拜禮勅使辭不敢當凡再請皆辭仍行揖禮仍請就椅上曰昨日迎勅時雖得奉接未及從容終宵耿耿矣日氣甚冷館字齟齬遠道勞撼之餘夜來起居何如象奎等往傳回奏曰荷齎國接待之殷勤不知爲憊深用感謝云矣上曰支待等節另加檢飭而必多齟齬之節在主人之心深用不安矣勅使又辭謝上曰今番欲以上等吉日爲入城之期故兼程作行尤與平時有異深用不安矣以此復爲往傳也象奎等回奏曰驅馳之勞旣無可言而必趁吉日相邀者尤荷盛意云矣上曰進賀謝恩使行時方物曾有純皇帝勅旨皆許停封而今番則以別例封進進賀方物至於謝恩方物一體封進又恐涉於違越皇旨故雖不得不只進表文而小邦之悵然則深矣象奎等往傳回奏曰旣有純皇帝勅旨則方物之停封當然而進賀方物之別例封進尤仰貴國事大之至誠云矣上命問上副勅年紀象奎等回奏曰上勅則六十三歲副勅則三十云矣上敎龍輔曰副勅方爲何官龍輔曰文淵閣直閣內閣學士禮部侍郞也上曰可謂早達矣仍又命象奎等往傳曰今番以一遵皇旨之故宴禮旣不能如禮凡百亦不能備例其在主人之心悵然當如何請行茶禮以表情悃勅使曰依敎仍命進茶訖又命通官輩賜茶副勅以通事傳言曰願得貴國書冊之屬矣上曰旣勤俯求若指示冊名則當以所有者仰副矣象奎等往傳回奏曰貴國素稱文明之邦經傳以外亦必多有可觀者如山川地誌之類切欲得之云矣上敎書九曰我國冊子中此等書冊爲幾何書九曰輿地勝覽之屬彼中亦必有之而至於我國山川記載者別無如許冊子若代以東文選等冊子則似好矣上曰彼旣有求何可不贈元贈書冊外無論某書一體贈給以副其願可也仍命有聞往傳曰小邦所儲冊子經傳之外如山川地誌之屬果無可觀者當以他書仰副亦當以文房諸具伴贐此意一體傳于副勅也又命象奎往傳上勅曰副勅大人俯求書冊故方欲仰副上勅大人亦欲得書冊則亦當一體仰呈此意傳之也有聞回奏副勅之言曰貴國所有之冊名固所未諳而旣承俯惠之敎無論某冊若以別無可以忌諱者一帙見副則感踰百朋云矣象奎回奏上勅之言曰職是武班不嫻文字而必欲以冊子見贈則農書之屬願得之云矣有聞又回奏曰文房之具副勅頗固辭故再三致意則似不至牢拒矣上又命象奎傳于上勅曰副勅大人許旣以文房諸具伴贈之意累請而得許亦當一例伴贈此意傳之仍敎曰上勅則求農書而農書姑未印行以醫書之屬代給好矣象奎又回奏曰上勅以爲文房諸具有此俯惠之敎誠感謝云矣上敎秉模曰副勅所謂忌諱之說誠異常矣秉模曰彼必知以有所忌諱之故持難於書冊之贈給其所臆料亦似無怪矣上又命象奎等傳于兩勅曰往前阿大人嵩大人欽差來此皆有題咏留在屛簇至今爲弊邦之傳玩況今副勅大人官在內閣必熟詞翰倘蒙僉大人或寵以佳什或副以華墨以賁小邦則幸當如何通事傳此意也象奎回奏上勅之言曰本以武官不識文字無以承命而至於筆法尤甚生澁然而勤敎如此雖老筆無足觀謹當寫呈云矣有聞回奏副勅之言曰旣無詞翰之才且是二十七朔除服之前雖不敢爲吟咏而旣勤俯敎當以筆藝獻醜云矣上曰然則書本之贈給與否問之也象奎等往傳回奏曰上勅則願得書本副勅則謂有帶來者云矣副勅又傳言曰雖甚忽忙復命爲急卄九日則必欲還發深用悵然矣上曰請留之例禮不可廢而彼旣以卄九爲言則不可不請留一日以請留之意善言往傳也象奎等回奏曰盤桓外國非不便好而皇命不可久淹使事且又迫急已與上勅議定必欲以再明發行雖承挽留之至意而實無以進退云矣上又命往傳曰自前皇華之降臨請留則每許留一日至於今番亦豈可不許留乎副勅又曰居處之穩便接待之款曲豈不欲仰副至意而淸明謁陵之時勢不可不趁期入去且晦日卽月盡之日也起程有忌以此不得爲少留之計矣上曰然則以初一日離發之意更爲往傳也象奎等回奏曰縷縷請留雖甚感激歸期已定無以承命云矣上曰彼旣如是牢定似難强迫然則以來時未免驅馳兼程歸路則必須緩緩作行之意善爲說辭往傳于兩勅也象奎等回奏曰謹當承命限十二日欲爲渡江云矣上曰僉大人久坐冷處可悶且爲僉大人休息將欲辭歸當於郊館奉別此意傳之也有聞等往傳後仍請行拜禮勅使辭仍行揖禮後上降階勅使隨至階下上再三請勅使還入仍由正門乘輿至小次門外降輿入幕次命益運與領議政李秉模左議政沈煥之右議政李時秀館伴金文淳戶曹判書李在學等入侍秉模等曰勞動之餘聖體若何上曰一樣矣上曰贈給一事今日停當然後可以擧行僉議以爲如何秉模曰定例中禮單諸議皆以爲可贈而定例外則恐不可違越矣上曰然則定例元數抄出後以贈給之意草記擧行可也又敎曰俄於駕前有下敎於右相者卿等聞之否秉模曰臣果聞之而今年西民之勞弊果如聖敎副价之仍差伴送事甚周便矣命書傳敎曰今年兩西畿內之民當疲於使星支應通計勅行使行儐使往來道臣行部則爲二十一次之多三道之民其何以堪乎如有一分除弊之道在三道之民可爲一分之益要欲爲民何循常例乎今年春秋三道道臣行部特爲除之令廟堂預爲分付進賀使行適與勅行回還相値兼有本道履歷進賀副使韓用龜陞差伴送使兼進事分付仍敎益運曰譯官當爲賞加人其已抄出耶益運曰今方抄出書待矣上命入之仍命書傳敎曰今番勅使之行如期兼程能趁上等吉日者西下譯官周旋之力居多日行百七十里古豈有哉任譯等宜有酬勞之典兩勅堂上差備金在和尹春咸李光奎邊鎬各加一資堂下差備張舜相從願亦爲加資其餘則令該院陞遷收用以爲奬勸之地仍敎在學曰俄與兩勅酬酢許送文房諸具招致本曹郞各色紙筆墨使之優數待令也仍命益運等分封命直閣金近淳兼奉御帖往傳于兩勅又命五通官招至階下上曰爾等善爲休息乎雙林等叩頭謝上曰昨年則藥料等諸種分給於此處矣今番則當於郊館送勅時別贈以此知悉也仍問姓名年紀訖命各退去仍敎曰副勅纔書送一詩欲爲揭板云出付都監使之模刻卽揭于明雪樓前此勅行出來時此等詩文例使文任和送禮判旣兼閣職還宮前撰進以送可也命諸臣先退仍命書傳敎曰諸司預備仍乘輿於幕次門外至館所中門外降輿乘轎進發至敦化門外命益運出標信解嚴大駕入敦化門進善門肅章門協陽門由宣化門還內諸臣以次退出
정조 24년
行都承旨閔台爀坐行左承旨李書九坐直行右承旨李益運坐直左副承旨鄭尙愚鑄字所直右副承旨徐有聞坐同副承旨趙弘鎭坐注書洪奭周仕直金啓溫仕事變假注書尹致永別入直
정조 24년
閔台爀啓曰明日大駕詣慕華館入幕次後王大妃殿惠慶宮問安何承旨進去乎敢稟傳曰同副承旨進去
정조 24년
李益運啓曰臣益運館所問安進去下直之意敢啓傳曰知道
정조 24년
李益運啓曰臣益運馳往館所問安則上副勅以爲夜來上候若何連遣近侍存問至此不勝感謝云矣敢啓傳曰知道
정조 24년
傳于徐有聞曰聞驪州贊善今日當到城外云分付畿營待其上來卽爲來稟政院卽遣史官問其起居仍問今日入城以來兼贊善懷德之行再明當到城外云亦依此例爲之之意該房知悉兩山林隨其上來卽令該曹送米肉柴炭入京第後亦依此例事分付
정조 24년
以濟州牧使鄭觀輝狀啓十二月令封進靑皮枳殼數未滿惶恐待罪事傳于徐有聞曰勿待罪事回諭
정조 24년
鄭尙愚以兵曹言啓曰館所動駕與迎勅時有異故出番扈衛軍官之闕門把守等節臣曹節目中初不磨鍊則該廳別將設或等待於闕外信箭知委初非可論而宣傳官韓啓豐不能詳審徑傳信箭於扈衛別將之闕外等待處追覺其誤更往該所以不爲祗受施行事爲言云信箭祗受何等嚴重而今此誤傳之狀已萬萬駭然承傳宣傳官則不善指導致此錯誤者亦不可無責當該宣傳官韓啓豐承傳宣傳官李身敬令該府拿問處之何如傳曰允
정조 24년
以宣傳官韓啓豐承傳宣傳官李身敬等拿處傳旨傳于李益運曰姑爲分揀
정조 24년
以扈衛別將金聖和閔修益等拿處傳旨傳于李益運曰姑爲分揀
정조 24년
鄭尙愚以兵曹言啓曰今正月二十九日大駕詣慕華館送勅時何營軍兵隨駕何營軍兵留陣禁軍馬步軍幾番幾哨磨鍊餘軍留營及慕華館環衛軍兵何以爲之乎敢稟傳曰皆依迎勅時例爲之可也
정조 24년
鄭尙愚以摠戎廳言啓曰因兵曹啓下節目今正月二十九日大駕詣慕華館送勅時環衛軍依迎勅時例本廳標下餘軍一百五十名別定將校十五人領付于禁衛營之意敢啓傳曰知道
정조 24년
李書九以備邊司言啓曰因政院啓辭郊外送勅時接見說話依例書入而或不無未盡處令廟堂增刪以備睿覽事允下矣今此書入措語別無可改者故還送政院依此書入之意敢啓傳曰知道
정조 24년
李書九以迎接都監郞廳右議政意啓曰臣承命來詣館所進呈御帖請行茶禮則兩勅以爲勞憊甚多難於行禮茶禮停免依近例入送云御帖仍爲奉還故令都監郞廳陪進于承政院床排入送臣則退歸之意敢啓傳曰知道
정조 24년
李書九以迎接都監言啓曰大臣承命來詣館所進呈御帖請行茶禮則兩勅以爲勞憊甚多難於行禮茶禮停免依近例入送云御帖仍爲奉還故令都監郞廳陪進于承政院床排入送大臣退歸之意敢啓傳曰知道
정조 24년
李書九以迎接都監言啓曰因備邊司草記勅使禮單物種遵照乾隆丁巳定例擧行事允下矣兩勅元禮單及通官跟役等元贈給物種單子修正書入之意敢啓傳曰知道
정조 24년
李書九以迎接都監言啓曰上副勅元禮單及通官跟役等處元贈給依單子照數無弊入給之意敢啓傳曰知道
정조 24년
李書九以迎接都監言啓曰依下敎義州小通事領來將校姜翼周處木一疋一體施賞之意敢啓傳曰知道
정조 24년
李書九以迎接都監言啓曰卽者差備譯官來言上勅往副勅房云矣敢啓傳曰知道
정조 24년
李書九以迎接都監言啓曰卽者差備譯官來言上勅率家丁二名房守二名登山亭云矣敢啓傳曰知道
정조 24년
李書九以迎接都監言啓曰卽者差備譯官來言上勅率家丁一名房守一名登明雪樓云矣敢啓傳曰知道
정조 24년
李書九以迎接都監言啓曰勅使回程牌文以二十九日起行書出先爲發送之意敢啓傳曰知道
정조 24년
李書九以迎接都監言啓曰卽者差備譯官來言勅使發行軍令以明日辰初書出云矣敢啓傳曰知道
정조 24년
李書九以迎接都監言啓曰卽者差備譯官來言明日勅使離發時轎子作行云矣敢啓傳曰知道
정조 24년
李書九以迎接都監言啓曰卽者差備譯官來言勅使回還時一路庭排茶啖軍威軍歌舞童遊觀牛駞駱牛別雌牛沿路上下馬砲軍樂一倂除減云矣以此知委於伴送使及開城留守三道道臣摠戎使廣州留守處之意敢啓傳曰知道
정조 24년
李書九以迎接都監言啓曰勅使回還路程記書出而今二十九日自京離發坡州止宿來月初十日當到義州云以此分付伴送使及開城留守三道道臣處而路程記書入之意敢啓傳曰知道
정조 24년
李書九以迎接都監言啓曰卽者差備譯官來言勅使以爲弘濟院旣是過站大臣承旨勿爲出來云矣敢啓傳曰知道
정조 24년
右議政李時秀箚曰伏以客使明當還發又將移蹕而送之矣近日以來玉體之勞動已多聖候之靜攝有日而診察不得以時湯劑亦未議呈區區下情固已不勝悶迫而且自昨今風雪相續寒暖無常此時侵早動駕遠臨於郊館寒曠之地尤豈不萬萬焦悶乎從前迎送勅時不爲親臨已例不止一再蓋待遠人惟在於誠意不在於禮節今若違節宣之方冒寒冷之候躬臨郊外或致添損則此豈以誠待人之道而在客使之心亦豈得安乎臣職忝保護誠切憂迫玆敢短箚仰陳伏乞亟命有司明日送勅勿以親臨磨鍊亦令儐臣預爲善辭曉諭於兩勅千萬幸甚取進止答曰省箚具悉卿懇數十年來旣無可據之例亦庶可强矣仍傳于徐有聞曰此批答遣史官傳諭
정조 24년
草莽臣宋煥箕疏曰伏以臣祗奉恩諭至再至三十行諄複至有躬以迎之之敎實非人臣之所敢聞臣之罪戾於是增深惶駴隕越益無所容措也聖上之前後開諭一切勤摯無異慈父之詔迷子臣雖極冥頑亦非木石寧無感動於愚衷乎冒膺之嫌顚仆之憂有未暇顧矣今方强策起發以期獲瞻縟儀粗伸微誠而行到數舍許殘骸危喘已覺添苦實無趲程之望不知幾日可抵脩門此又臣之所甚惶懼也抑臣竊有所干瀆宸嚴者年前膺命之時特被聖明體諒許以不縻官爵得以安意作行賤臣今日之行尙帶臺銜館職其爲悶蹙之端當復如何哉伏乞特降指揮悉許鐫免且臣自奉躬迎之諭身雖在途心常懍惕而竊念王言如絲其出如綸瞻聆所曁將謂斯何倘蒙還收四字則豈惟爲微臣私分之幸而已伏願聖明留神焉至於偕來宰臣之逐日相守亦非臣心之所安亟命召還不勝幸甚臣無任云云答曰省疏具悉卿懇憲銜爲卿進身已許遞又以館職爲一分逡巡之端則前所體諒者今何持重且上京之後當面言其不必若是所請先爲依施偕來宰臣亦令入來至於躬以迎之之敎必欲致卿言出實際卿其安心仍傳于徐有聞曰此批答遣史官傳諭仍問行中起居何日當到城外或入城以來
정조 24년
庚申正月二十八日午時上御便殿左副承旨入侍時左副承旨鄭尙愚記事官洪奭周記注官金景煥記事官李存秀以次進伏訖上曰承旨今日亦直鑄所而達字及問安牌徽旨牌待下敎捧入也仍命退承史以次退出
정조 24년
行都承旨閔台爀坐行左承旨李書九坐直行右承旨李益運坐左副承旨鄭尙愚坐右副承旨徐有聞坐同副承旨趙弘鎭坐直注書洪奭周仕金啓溫仕直事變假注書尹致永仕
정조 24년
大駕詣慕華館入大次後內閣政院玉堂藥房口傳問安答曰知道王大妃殿惠慶宮遣承旨問安答曰知道還宮後內閣政院玉堂藥房朝廷二品以上六曹堂上兩司長官口傳問安答曰知道
정조 24년
李書九啓曰行護軍尹得逵館所問安進去下直之意敢啓傳曰知道
정조 24년
李書九啓曰行護軍尹得逵馳往館所問安則上副勅以爲夜來聖候若何連遣宰臣有此存問不勝感謝云矣敢啓傳曰知道
정조 24년
李益運啓曰司僕乘來言捲窓毛帳取稟傳曰捲三窓毛帳
정조 24년
傳于李益運曰侍衛軍兵毛且
정조 24년
吏曹口傳政事以黃昇源爲分內局提調
정조 24년
以兵曹三十日朝廷問安時殿門排立單子傳于趙弘鎭曰置之藥房政院玉堂問安亦爲置之
정조 24년
徐有聞以禮曹言啓曰來二月初一日景慕宮朔祭兼行告由祭親行時自上當有散致齋之禮而正日只隔二日散齋勢未及如例磨鍊殿下自今日散齋一日於別殿致齋一日於齋殿凡散齋不吊喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於本司致齋一日於享所諸衛之屬守衛宮門者各於本司淸齋一宿事知委何如傳曰允
정조 24년
徐有聞以迎接都監言啓曰卽者勅使離發館所矣敢啓傳曰知道
정조 24년
徐有聞以迎接都監言啓曰勅使離發後見山亭及明雪樓壁上有上勅題詩故謄書入送于政院之意敢啓傳曰知道
정조 24년
徐有聞以迎接都監言啓曰本都監郞廳持茶禮床馳往高陽站依例傳給之意敢啓傳曰知道
정조 24년
庚申正月二十九日辰時上詣慕華館送勅擧動入侍時行都承旨閔台爀行左承旨李書九行右承旨李益運右副承旨徐有聞同副承旨趙弘鎭記事官洪奭周金啓溫記注官金景煥承膺祚檢校直提學徐龍輔李晩秀檢校直閣沈象奎直閣金近淳以次侍立通禮跪啓外辦上具翼善冠衮龍袍乘轎出宣化門協陽門肅章門敎益運曰百官班當於石橋作門內爲之預爲檢飭無或錯雜也大駕出進善門敦化門進發出崇禮門至宴享臺降轎乘輿至幕次外降輿入幕次少頃勅使至作門外上出幕次乘輿至臺下降輿勅使降轎上讓路勅使辭上由西階入幕次勅使亦由東階入幕次少頃上出次命通事請見勅使出幕次外上請行拜禮敎通事沈象奎等曰一番請拜禮後彼若辭則卽行揖禮可也仍行揖禮請就椅上就椅勅使亦就椅大臣諸臣通事等各以班次進伏上命象奎等往傳曰日氣疎冷僉大人氣候何如回奏曰吾輩則俱爲穩適而國王冒寒遠臨氣候何如云矣上又命往傳曰館宇齟齬接待凡節似未能稱意固已歉然而屢請少留終未得一日之留今當作別尤不勝悵觖此意傳之也象奎等回奏曰上勅以爲趁謁陵入去故雖荷屢留不得如意深用悵歎云副勅以爲如是遄歸誠不勝戀戀而王程有限不敢遲留至於館所接待無不愜意私心銘感如有所得云矣上曰館所悤悤未罄情悃今當別席冞增悵惘宴禮雖不許行略具薄茶欲伸主人之情此意往傳而仍請通官賜茶可也象奎等回奏曰情念至此不勝感謝云矣仍行茶禮罷後副勅自懷中出一小紙往復于上勅幕後通官來招譯官金在和在和往副勅幕與副勅酬酢至食頃副勅聲氣頗厲上敎尹春咸曰副勅懷中小紙似是抵我文字而在和從中阻搪故副勅必以此發怒而然卽爲持來而在和亦招來也在和與春咸回奏在和曰副勅以小紙作書請納于國王蓋爲通官輩贈給一事故臣以皇旨截嚴小邦不得不遵行此紙不敢受去之意爲言則副勅以此發怒相持而纔有持來之命故小紙始爲領來矣上命入之其紙曰昨承厚惠深感盛情惟有敬謹遵照上諭收受不敢多辭但我輩廉俸較多足敷用度不收銀兩又恐有負雅懷惟思各通官倍爲辛苦宜加體恤我輩與國王皆係臣僚事同一體願將所得銀兩分給五人卽以爲國王所賜何如或竟照向年之例國王賜之亦可況伊等得須入奏竝不禁也田國榮英和拜上覽訖敎秉模等曰昨聞勅使在館以通官贈給事多有云云至有副勅奉命時筵話謄示館伴之擧今又有此札之當面往復此雖有違越皇旨之嫌旣有兩勅之筵話與小札則足爲日後之左契且彼旣發說如此則在我之道無論元贈別贈如例贈給之外似無他道理大抵彼國紀綱於此可知而所謂入奏云云又可見副勅之爲嘉慶寵臣矣秉模等曰昨旣有謄示館伴者今又有此小札勢難拒絶而且旣以通官輩辛苦爲言則尤不必持難如例贈給事面恐好矣龍輔曰副勅之作此擧措專由於通官輩稱冤而然矣上命有聞往傳副勅曰通官贈給一事何待俯示而當初咨文中皇旨極其截嚴小邦唯知遵行不敢生意而念渠輩勞苦之無以相酬深用矜憐矣迺承謄示之札辭意穩當實獲我心旣承俯敎當卽照例備贈而俄者任譯之從中阻搪於書札之往復者萬萬驚駭此則方欲重繩其罪此意倂傳也有聞回奏曰上敎至此不勝感激云矣上曰副勅怒氣頗息而通官輩果有欣滿之意否有聞曰然矣少頃副勅又招春咸傳言曰俄者譯官雖有中間阻搪之罪而本非大過幸望分揀云矣上敎龍輔曰卿與館伴戶判議定贈給之數速爲擧行而今則非但臨發促急該都監備給之物亦必難於倉猝鳩聚渠輩若願折銀則亦爲從願備給今日內馱送前站之意預言於通官輩好矣上命象奎等往傳曰我國冊儲之禮欲於今年奏請封典而進賀使行相値當於進賀之後別遣使行奏請僉大人復命後或因言端歸奏此意何如象奎等回奏曰貴國元良誕降之後皇上每企此報今承此敎欣賀不可言謹當善爲歸奏云矣勅使請告別上降椅行揖禮訖降至階壇與兩勅相向立復命象奎等往傳曰日勢已晩前路又遠情雖無窮行當作別惟願僉大人返旆平安勅使曰荷此惓惓歸有餘悵我輩從此穩返國王連日勞動之餘不瑕有損趁早還宮爲望矣通官等叩頭告歸上曰爾等善爲還歸也兩勅乘轎出上乘輿還至幕次降輿入幕次命伴送使書狀官入侍賤臣承命出傳與伴送使韓用龜書狀官柳畊偕入進伏上曰卿等善爲往返也沿路除弊之端一依昨年例爲之而彼若以奏請之行爲問則以進賀有所重故先爲入來奏請則隨後繼至之意爲言也仍命退少頃通禮跪啓外辦上乘輿至臺下降輿乘轎進發入崇禮門至敦化門外命益運出標信解嚴入敦化門進善門肅章門協陽門宣化門還內諸臣以次退出
정조 24년
庚申正月二十九日未時上御便殿禮房承旨入侍時右副承旨徐有聞記事官金啓溫記注官承膺祚記事官李存秀以次進伏訖命書傳敎曰明日詣景慕宮朔祭兼行告由依乙卯年例陪享百官勿爲參班傳祝例在申刻當於申時後詣齋所侍衛亦依乙卯年十三朔朔祭親行時最省約例磨鍊事分付又命書榻敎曰明日景慕宮親祭時挾輦軍禁軍隨駕軍兵皆依二十日展拜經宿時例雖將校軍兵以入番者使用壯勇大將都領仍命退承史以次退出
정조 24년
行都承旨閔台爀隨駕宿行左承旨李書九隨駕宿行右承旨李益運隨駕宿左副承旨鄭尙愚守宮直右副承旨徐有聞隨駕直同副承旨趙弘鎭隨駕直注書洪奭周隨駕宿金啓溫隨駕直事變假注書尹致永守宮直
정조 24년
大駕詣景慕宮展拜罷入齋室後內閣政院玉常藥房口傳問安答曰知道
정조 24년
李益運啓曰行大司憲徐邁修掌令姜文會持平李重蓮閔榮祖呈辭執義曺允遂掌令金履喬差祭監察茶時之意敢啓傳曰知道
정조 24년
鄭尙愚啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 24년
傳于徐有聞曰禮房承旨馳詣宗廟奉審摘奸以來
정조 24년
徐有聞啓曰領議政李秉模左議政沈煥之右議政李時秀爲承候來待矣傳曰入侍
정조 24년
傳于李書九曰政官牌招開政
정조 24년
兵曹口傳政事護軍李翊模單付
정조 24년
有政吏批行判書金文淳進參判未差參議李魯春進行左承旨李書九進以曺允大爲吏曹參判尹五榮爲寧陵令朴彬源爲平市令朴宗珩爲漢城主簿李永翼爲掌樂主簿李英雲爲假監役奉常參奉單南吉寬以金祖淳爲禮曹參議閔師宣爲校理
정조 24년
趙弘鎭啓曰兵批無緊窠吏批無送西之人無政事之意敢啓傳曰知道
정조 24년
傳于徐有聞曰宋贊善今日當到城外先遣史官待其來到問其行信與何當入城以來米肉柴炭卽令曹郞往傳而兩山林入京後更爲輸送宋贊善年歲尤篤老亦以薏苡淸蜜內局掌務官齎傳事分付
정조 24년
以京畿都事洪秉益狀啓兼贊善宋煥箕昨日到果川止宿官供除之以私馬作行事傳于趙弘鎭曰驛馬卽爲安心騎來之意令該驛察訪傳諭
정조 24년
傳于徐有聞曰卿之到城外已有日路憊已差歇入城與出肅當在何日此意令內閣待敎往傳之卿其附奏事傳諭于贊善
정조 24년
兵曹口傳政事副護軍李鼎德副司果閔命爀尹愭兪鉉章尹命烈李之珃李垿尹持訥金秀臣蔡趾永鄭時善高應觀安策嚴思彦沈鎜閔師宣李東埴趙章漢洪光一安廷善崔履亨兪漢人李萬運文躍淵權漢緯姜世鷹李樂培李厚源朴源金履鎬朴始榮趙瑗洪喜榮李觀秀李在沆趙象存金絅采鄭東元李憲儒林性運權彝性尹㬘宋欽書以上竝單付
정조 24년
李書九以議政府三公意啓曰本府每於歲首例爲觀察使節度使薦而臣等俱有故限內不得議薦之意敢啓傳曰知道
정조 24년
李書九以吏曹言啓曰今此文宣王釋奠祭亞獻官以大司成當爲塡差而從二品大司成則草記塡入事曾有定式矣時任大司成鄭大容資級乃是嘉善依定式塡差以入之意敢啓傳曰知道
정조 24년
閔台爀以戶曹言啓曰謹奉傳敎米肉柴炭遣本曹郞官及各其司郞官輸送于兼贊善宋煥箕所住處則以爲區區微分有不敢冒受云不爲領受何以爲之敢啓傳曰更爲輸送
정조 24년
李益運以訓鍊都監言啓曰今正月三十日親行景慕宮朔祭兼行告由祭時因兵曹節目西營軍十名軍餉色軍二十名除出北營入直別將白師誾率入直標下軍十名率領挾輦侍衛金虎門軍一百名北營標下軍五名哨官金命嶷領赴于都領營門西營軍二十名哨官金益大率領宮大門外把守北營標下軍十名出付禁軍番將處金虎門軍出用代以西營軍十名代直還宮後各還直所而竝待標信擧行之意敢啓傳曰知道
정조 24년
庚申正月三十日申時上詣景慕宮擧動入侍時行都承旨閔台爀行左承旨李書九行右承旨李益運右副承旨徐有聞同副承旨趙弘鎭記事官洪奭周金啓溫記注官金景煥承膺祚檢校直提學徐龍輔李晩秀檢校直閣徐榮輔沈象奎直閣金近淳以次侍立通禮跪啓外辦上具翼善冠衮龍袍乘輿出交泰門領議政李秉模左議政沈煥之藥房都提調李時秀提調金文淳進前承候秉模等曰勞動之中聖體若何上曰一樣矣秉模曰明日閟宮朔祭兼告由祭親行時百官參班雖有置之之命臣等與二品以上陪參實合情禮故敢此仰達矣上曰依爲之出擧條命書駕前下敎曰未肅拜玉堂及在外禮曹參議許遞又命書駕前下敎曰文侍從武邊禦蔭牧府使以上未付軍職人一體付軍職前郡守宋欽書隨來山林而時無職名罪名分揀亦爲付軍職仍進發由永淸門明政門出弘化門入逌瞻門日瞻門至宮門外降輿步詣板位行再拜禮仍詣廟內奉審訖還御齋室命書榻敎曰朝廷藥房內閣政院玉堂親祭後問安經宿問安翌日問安勿爲之命退諸臣以次權退
정조 24년
行都承旨閔台爀坐行左承旨李書九坐直行右承旨李益運坐左副承旨鄭尙愚坐直右副承旨徐有聞坐同副承旨趙弘鎭坐注書洪奭周仕金啓溫仕直事變假注書尹致永仕
정조 24년
李益運啓曰行大司憲徐邁修執義曺允遂掌令姜文會金履喬持平李重蓮閔榮祖呈辭監察茶時之意敢啓傳曰知道
정조 24년
傳于徐有聞曰兼贊善篤老贊善亦老而今番上來其幸誠萬萬兩儒臣出入登降當令其子孫隨之開講上來時欲爲下敎而姑遲待矣令該曹兩儒臣子孫問名筮仕有窠口傳擬入先爲付軍職
정조 24년
傳于鄭尙愚曰命賓贊及頒敎陳賀權停例行禮時軒架勿爲排設之意分付樂院
정조 24년
兵曹口傳政事副司勇宋欽天李敎源竝單付
정조 24년
傳于徐有聞曰卿尙在城外云欲於入城後遣承旨傳諭矣何乃尙在城外卽爲入留城中事承旨傳諭如未侵夜亦欲見之此意一體傳諭于兼贊善
정조 24년
行左承旨李書九書啓臣敬奉聖諭馳往傳諭于南部里門洞契兼贊善宋煥箕所住處則以爲臣行到城外病喘益憊略加調息明將趨簉卽伏奉聖諭辭意勤摯謹當遵承而城鑰將下餘憊無以自力移動不勝惶蹙之至云矣敢啓傳曰知道
정조 24년
傳于徐有聞曰聞已入城欣幸萬萬昨於閣臣之回知卿安信而夜間更如何更遣待敎傳諭於贊善以來
정조 24년
鄭尙愚啓曰兼贊善宋煥箕所帶祭酒之任已蒙許解而本院尙不捧傳旨日前政事未付軍職臣之昏謬之罪不勝萬萬惶悚而儒賢明將造朝令該曹卽爲口傳付軍職何如傳曰允
정조 24년
兵曹口傳政事大護軍宋煥箕單付
정조 24년
傳于李書九曰前郡守金龍柱口傳付軍職使之參班
정조 24년
兵曹口傳政事副司果金龍柱金星甲李衡弼竝單付
정조 24년
傳于徐有聞曰今番班列豈可在外乎行大護軍洪樂任都正洪樂倫使之參班
정조 24년
鄭尙愚以冠禮冊儲都監都提調意啓曰今此冠禮冊儲時儀註正書以入之意敢啓傳曰知道
정조 24년
鄭尙愚以冠禮冊儲都監都提調意啓曰王世子冠禮及冊儲時設位班次作圖以入之意敢啓傳曰知道
정조 24년
徐有聞以都摠府言啓曰副摠管曺允大以社稷大祭終獻官肄儀時議政府晝仕出去之意敢啓傳曰知道
정조 24년
閔台爀以戶曹言啓曰謹奉傳敎米肉柴炭遣本曹郞官及各其司郞官更爲輸送于兼贊善宋煥箕所住處則以爲不敢冒受云又不領受何以爲之敢啓傳曰更爲輸送
정조 24년
閔台爀以戶曹言啓曰謹奉傳敎米肉柴炭遣本曹郞官及各其司郞官更爲輸送于兼贊善宋煥箕所住處則又爲不受何以爲之敢啓傳曰更爲輸送
정조 24년
徐有聞以兵曹言啓曰王世子冠禮命賓贊時冊禮後陳賀雖伏奉權停禮擧行之命而凡係儀節當爲備禮所陳鹵簿及禁軍何以磨鍊乎敢稟傳曰只依權停例陳賀例以入直禁軍及行用儀仗擧行可也
정조 24년
徐有聞以兵曹言啓曰今此陳賀時文侍從武邊禦蔭牧府使以上自鄕上來參班人在京時付祿下去時年六十以上人給鋪馬糧資事旣承筵敎矣武邊禦以上華城行副護軍曺命楫行大護軍曺允彬京畿楊州行護軍李鎭璧忠淸道淸州行副護軍金致晙年過六十俱爲上來留京時付祿還下去時給鋪馬糧資事分付各該道臣及賑恤廳而海美行副護軍李長益亦爲上來留京時一體付祿之意敢啓傳曰知道
정조 24년
李書九以吏曹言啓曰今此陳賀時文侍從武邊禦蔭牧府使以上自鄕上來參班人在京時付祿下去時年六十以上人給鋪馬糧資事旣承筵敎矣文侍從以上華城副司果李瑞朝京畿楊州行護軍尹在明副司果嚴思彦楊根行副護軍金聖準坡州副司果李敬心仁川副司果李益恢長湍副司果李安默忠淸道丹陽行護軍吳大益公州行副護軍柳協基柳甲基新昌行副護軍金鼎國副司果姜克成溫陽副司果洪克浩忠州副司果金商雨李之聃天安副司果池德斌洪州副司果尹行逵兪漢人永同副司果洪光一燕岐副司果金孝秀報恩副司果具晉行慶尙道龍宮行護軍姜翰安東行副護軍金翰東副司果權文度金熙洛柳台佐趙錫晦金若鍊仁同副司果姜碩龜善山副司果李益洙金驥燦丹城副司果李秉烈朴在冀星州副司果鄭時善尙州副司果南必錫李𡎘姜世揆姜世鷹姜世綸禮安副司果李龜雲榮川副司果成彦檝軍威副司果洪柒谷副司果李萬運義興副司果洪宅夏義城副司果金宗發全羅道全州行副護軍李周顯光州行副護軍高廷憲綾州行護軍文鳳翼南原前郡守金星甲副司果金圭夏茂長副司果曺喜有昌平副司果高宅謙寶城副司果李廷璞和順副司果崔時淳靈光副司果高應觀靈巖副司果文躍淵江原道洪川行副護軍李一曾襄陽副司果李東埴江陵副司果沈普永權漢緯咸鏡道會寧副司果吳泰彦咸興副司果韓啓玉朱重翁安邊副司果李敬臣平安道定州副司果趙彦哲廣州副司果金秀臣李義明蔭牧府使以上華城行副護軍趙光存副司果趙象存京畿楊州前府使李衡弼慶尙道善山副司果李憲儒俱爲上來留京時付祿而其中吳大益尹在明姜翰金翰東李一曾金聖準柳協基柳甲基高廷憲文鳳翼李瑞朝洪權文度成彦檝李益洙南必錫趙錫晦金若鍊金宗發李萬運李之聃具晉行朱重翁李益恢李敬臣洪克浩高宅謙金圭夏李義明姜碩龜尹行逵趙彦哲吳泰彦洪光一趙光存趙象存李憲儒李衡弼俱是年過六十人待其下去鋪馬糧資隨卽備給事分付兵曹及賑恤廳沿路各該道金星甲李衡弼則昨日送西時未免遺漏不能照檢之失臣不勝惶恐而竝令該曹口傳付軍職何如傳曰允
정조 24년
徐有聞以兵曹言啓曰王世子冊禮有寢殿傳冊之命而事體至重且大侍衛與禁軍以全數磨鍊鹵簿甲士亦依例備陳何如傳曰此亦難於强作有依權停例之例爲之之命此草記置之可也
정조 24년
徐有聞以訓鍊都監言啓曰今二月初二日王世子冠禮冊儲進謝箋時因兵曹節目金虎門軍八十名哨官李應權率領弘化門外排立作門雜人一切嚴禁待標信還入直所之意敢啓傳曰知道